Predkladacia správa
Stratégia financovania štrukturálnych fondov a Kohézneho fondu na programové obdobie 2007 – 2013 bola schválená uznesením vlády č. 834/2006 zo dňa 08.10.2006.
Materiál upravuje jednotnú stratégiu financovania pre stanovenie účasti jednotlivých zdrojov financovania na financovaní projektov prijímateľov zo štrukturálnych fondov a Kohézneho fondu v programovom období 2007 – 2013.
Cieľom zavedenia pravidiel a limitov pre riadiace orgány pre poskytovanie pomoci prijímateľom pre rôzne typy projektov je vytvorenie jednotnej stratégie pre stanovenie účasti jednotlivých zdrojov na financovaní projektov z jednotlivých zdrojov financovania – štrukturálnych fondov, Kohézneho fondu, štátneho rozpočtu, rozpočtov vyšších územných celkov, rozpočtov obcí a prijímateľov, pre operačné programy v rámci cieľov Konvergencia, Regionálna konkurencieschopnosť a zamestnanosť a Európska územná spolupráca – cezhraničná spolupráca.
Stratégia financovania štrukturálnych fondov a Kohézneho fondu na programové obdobie 2007 – 2013 verzia 2.0 bola schválená uznesením vlády č. 318/2009 zo dňa 29.04.2009. 
Stratégia financovania štrukturálnych fondov a Kohézneho fondu na programové obdobie 2007 – 2013 verzia 3.0 bola schválená uznesením vlády č. 631/2009 zo dňa 09.09.2009. 
Zmena v Stratégii financovania štrukturálnych fondov a Kohézneho fondu na programové obdobie 2007 – 2013, verzii 4.0 sa v nadväznosti na požiadavku Ministerstva dopravy, pôšt a telekomunikácií SR týka zaradenia prijímateľa NDS, a.s. medzi prijímateľov, pre ktorých sa uplatňujú pravidlá financovania platné pre organizácie štátnej správy. Uvedená zmena vyplýva z faktu, že prijímateľ NDS, a. s. implementuje projekty generujúce príjmy, pri ktorých okrem zabezpečenia vlastných zdrojov je prijímateľ povinný zabezpečiť aj neoprávnené výdavky nad rámec finančnej medzery, čo vzhľadom na ich výšku spôsobuje prijímateľovi výrazné problémy. Zároveň sa v texte materiálu a prílohe č. 6 pristúpilo k spresneniu textu.
V návrhu uznesenia vlády SR sa v úlohe C.1 navrhuje zrušiť uznesenie vlády SR č. 631 zo dňa 09.09.2009 k Stratégii financovania štrukturálnych fondov a Kohézneho fondu na programové obdobie 2007 – 2013 verzii 3.0, keďže predmetným materiálom dochádza k nahradeniu pôvodnej Stratégie financovania štrukturálnych fondov a Kohézneho fondu na programové obdobie 2007 – 2013.
Príslušná výška spolufinancovania zo štátneho rozpočtu v rámci jednotlivých rokov sa zahŕňa do rozpočtu verejnej správy na príslušný rok v nadväznosti na odhady príjmov finančných prostriedkov z EÚ, ako aj príslušnej výšky spolufinancovania zo štátneho rozpočtu. 
V rámci Stratégie financovania štrukturálnych fondov a Kohézneho fondu na programové obdobie 2007 – 2013 verzie 4.0 nedošlo k zmenám v pravidlách stratégie financovania a celkovej výške príjmov SR v rámci programového obdobia 2007 – 2013. 
Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie je súčasťou materiálu.
Predkladaný materiál bol predmetom medzirezortného pripomienkového konania medzi Ministerstvom financií SR a Ministerstvom dopravy, pôšt a telekomunikácií SR, keďže predmetná zmena materiálu sa týka výhradne jediného prijímateľa financovaného z Operačného programu Doprava 2007 – 2013, pre ktorý MDPT SR vystupuje v úlohe riadiaceho orgánu.